11,000 eestlast; 16,000 lätlast ja 18,000 leedulast rebiti vägivaldselt oma  kodudest 1941. a. 14. juuni öösel, lukustati loomavagunitesse ja saadeti Siberi poole teele. Sihtkohaks kauged tundmatud kolkad, kus ainsaks kaaslaseks ebainimlikes tingimustes oli lootus ellu jääda, et ühel päeval taas kodumaale naasta. Tollest kohutavast päevast on möödas 70 aastat, aga meil ei lähe see meelest. See on sünge lugu kolme väikerahva ajaloos, aga me tahame seda mäletada ja elus hoida, sest vaid nii saame hinnata oma tänast vabadust ja tugevana seista, et midagi nii vägivaldset eales ei korduks.  Pühapäeval, 12. juunil oli Eesti Majja juuniküüditamise mälestusteenistusele kutsutud eestlasi, lätlasi ja leedulasi, et mäletada neid kümneid tuhandeid lahkunuid ja olla toeks nende peredele ja lähedastele.